nə́ myǎyi nyii tárā bân naná, ai bəndóm báma ai bəbə́dzāŋ báma ai é bod bə́sə̄ báwóge ai bɔ́, təge bɔ́ wé.” 14Ńdɔ bod bə́tē bə́ ngádzɔ́ ai nyé nâ: “Byǎyi búdan ai mínā, ngə́ ó bɔ̄ təge bía kúli á ngə́ə́ŋ, éyɔŋ Ǹtondôbə ǎ yī bía və́ é sí nyī, byǎyi syéan ai wǎ ai m̀bəmbə ǹnə́m ai mvam ésə.” 15Ńdɔ̄ hḿ á ngāsui bɔ́ á wúndi ai ǹkɔ̌l, amú ndá dzīē ē ngábə́ é tsâ ai m̀fǐm yā óngōla yǎ tísɔn, nyémēn nyé á tɔbɔgɔ óngōla étēde. 16Nyé ai bɔ́ nâ: “Kaŋán á miǹkǒl álī, é bod bátsídan mínā bə̄ zā tóbán ai mínā. Mǐ sɔ̄bɔ̄ wé, mə́lū mə́lɛ́, a kələ kwí anə́ é bod bátsídan mínā báyi mǎn sob; abǒg tē mǐ zu kə ai dulu dáán ósu.” 17Ńdɔ bod bə́tē bə́ ngádzɔ́ ai nyé nâ: “Éyə̄ hḿ byāyi kpân mə́tīŋ bī hə́ líg wā ná: 18ǹnyie anə́ byāyi suan á ńnam eyɔ̌ŋ te wǎyi tindi évə̄lə́ ńkǒl dzī á é wúndi o hə́ sui bíā, o mǎn kóan á ndá dzóe étēde: ésōá bân nyoá, bəndóm bóe ai ndá bod dzóe ésə. 19É mod ósə ǎ yi kwí á ḿbɛ̄ yā ndá dzóe nə́ a kə á ńsəŋ, məkǐ móé mâyi yón á ńlō wóé nyémēn, təge ai bidzó biziŋ ábə̄ bíā; hədá ényɔ́ ósə ā lígí á tɔá á ndá étēde ai wa, məkǐ móé mâyi bía yón á ńlō, ngə́ bə́ nāmbá nyé ai mɔ́. 20Hədá hḿ ngə́ waa o kúlí bíā, bǐ ńtɔ̄á təgě fə ai bidzó biziŋ ású mə̄tīŋ ó ngábɔ̄ nâ bǐ líg.” 21Ńdɔ a ngáyalan bɔ́ nâ: “Á bɔ̄ɔ̄g fɔ̄ɔ̄ anə́ myādzó !” Ńdɔ a ngásoe bɔ́, bə́ kə́ə́. Ńdɔ a ngátindi evə́lə̄ ńkǒl á wúndi. 22Bə́ tíé fɔ̄ɔ̄ ai dulu, bə́ ngakə á miǹkǒl á yōb. Bə́ bómbó wē mə̄lú mə́lɛ́, a kələ kwí anə́ é bod bə́ tsídigan bɔ́ bə́ ngáman sob. Bə́ ngádzə́ŋ bɔ̄ ai zěn ésə təge bɔ́ yén.